再和二首  其二
作者：郭印
朝代：宋

paragraphs: 涉海必假舟航，登山當尋蹊徑。
每歎修身錯路，譬如飲藥加病。
逢人須是問津，有心未免擊磬。
況遇先覺先知，早明不垢不凈。
七情渙若冰雪，一性湛然淵靜。
虛無體道合真，恬淡樂天知命。
外之寇賊消亡，內焉邦家昌盛。
初守一以處和，乃無事而生定。
教不倦稱乎仁，德分人謂之聖。
故玉非琢不成，惟木從繩而正。
要明師指藥物，藉元神爲本柄。
大道多歧亡羊，至人用心若鏡。
何妨常善救物，免使大惑易性。
門庭既已趣入，根株亦須窮竟。
直至出死超生，方知聾者善聽。